J.K. Rowling truer Harry Potter-fan med søksmål
Potter-forfatteren truer en X/Twitter-bruker etter at vedkommende postet påstander om at hun har et barnebarn. Ifølge Rowling har X/Twitter-kontoen Wizarding News, som har 37.000 følgere, publisert bilder av, og informasjon om, en ung mor som angivelig skulle være Rowlings datter – og at den berømte forfatteren ergo er bestemor. – Dette er usant på alle måter, som jeg mistenker at dere allerede vet. Å lyve om barna mine er et nytt lavmål, selv etter dette nettstedets underjordiske standarder, skriver Rowling på X/Twitter. Rowling mener fansiden har en vendetta mot henne på grunn av hennes mye omtalte og for mange kontroversielle syn på kjønnsidentitet, og at de forårsaker skade på uskyldige mennesker. – Hat meg så mye dere vil, men deres handlinger får konsekvenser for mennesker jeg ikke engang kjenner. Jeg vil ha tilbaketrekning og unnskyldning, eller så går vi til advokat, skriver hun videre. Wizarding News oppgir å ha startet som en Harry Potter-fanside i 2002, men har i senere tid hatt fokus på Rowlings rolle i kjønnsidentitetsdebatten, og er tydelig kritiske til denne. Potter-fankontoen omtaler Rowling som «en trangsynt fanatiker fast bestemt på å nedverdige transpersoner ved enhver mulig anledning». Rowling har tre barn, Jessica Isabel (30), David Gordon (20) og Mackenzie Jean (19). I en pågående ordkrig med Wizarding News på X/Twitter understreker forfatteren at hun har gjort alt hun kan for å skjerme barna sine for offentligheten. Hun skriver likevel at hun har et nært og godt forhold til eldstedatteren, i motsetning til hva Wizarding News skal ha hevdet. – Vi beklager uforbeholdent ... til J.K. Rowlings eldste datter, skriver Wizarding News onsdag kveld. X/Twitter-brukeren viser til likhet mellom navn, og flere artikler på nett, som årsak til at de forvekslet Rowlings datter med en annen. Kontoen mener imidlertid at de her bare fulgte Rowlings eksempel, med slapp research og spredning av usannheter. – Som er hva Rowling gjør mot LHBTQ+-personer daglig, skriver brukeren, som nå lover å rydde opp i sine tweets og ikke vil verken si eller unnskylde mer i denne saken. – J.K. Rowling er problemet, ikke familien hennes, og vi skal være bedre fokusert fremover.
Harry Potter-forfatter J.K. Rowling truer med advokat mot Twitter-kontoen Wizarding News Fansiden publiserte bilder og informasjon om en ung kvinne, hevdet hun var Rowlings datter og barnebarnets mor Rowling avviser påstanden, mener Wizarding News har en vendetta mot henne på grunn av hennes syn på kjønnsidentitet Wizarding News har beklaget uforbeholdent og sier de vil fokusere på Rowling som problemet fremover